Potso jaanong e nna gore, bone boitumelo jo, bo tshwanetse go nna jwa mohuta ofe kgotsa jwa dirwa jang.
Fa re lebelela se se diragalang, re fitlhela e le gore batho ba dumela fa ba tshwanetse go itumela, mme fela, ga go na tsela epe ya tlhomamo e botlhe ba itumelang ka yone. Go a itumelwa mme go itumelwe ka tsela di le dintsi tse di farologanyeng.
Ka one malatsi a bangwe ba kokoanya madi mme ba dire meletlo ya dijo le dino, (diphathi), bangwe ba etele ditsala, dingwe e le tse ba saleng ba kgaoganye le tsone ngwageng tsele. Ba bangwe bone ba etele mafelo mangwe e le fela go ya go iphokisa phefo le go gatoga dilao.
Bosheng jaana mo metseng mengwe go simlogile metshameko ya bolo. Mme mo go tse tsotlhe, selo se se rategang thata e bile se tsewa e le bontlha bongwe jwa ngwao ya Setswana ya go ipelela botsalo jwa Morena le go gorosa ngwaga o mosha, ke dipina tsa dkhwaere.
Go setse go itsege gore ka malatsi a botsalo jwa Morena le ngwaga o mosha, go a tle go lale go sa robalwa kwa Kgatleng go ilwe go bonwa dikhwaere.
Tlhako e lele, lorole lo beta kolobe, phala e tserema. Dingwe tsa dikhwere tse di utlwalelwang koo, tse go tweng e a re fa di ka kopana go thibe lorole, ke Sedibelo, Rangers, Makgatleng le Tloutsoga.
Le fa go ntse jalo, Kgatleng ga se ene fela a nang le dikhwaere. Go utlwala fa mo mafelong a mangwe dingwe le tsone di le teng, tse e leng gore e ka re fa di kopanye le tse dingwe, le tsone tsa itshelela kgama metsi. Fa re leba ntlha e le ya Morolong, re fitlhela go na le khwaee ke eo e bidiwa Mog City, e le ya motse wa Mogwalale, gaufi le Good Hope. Yone e bolelwa e tlhamilwe ka ngwaga wa 1988.
Ga twe khwaere e e a tle e tsenelele dikgaisanyo tsa ga Tautona mme e fete ka tsone. Go kaiwa fa ngogola e ne e le ngwaga wa bone e ntse e tsaya sekgele mo kgaolong ya Morolong. E nngwe e bolelwa e bidiwa Ditshotlho, yone e tswa kwa motsaneng wa Tauekaname gaufi le Gamajaalela.
Fela jaaka kwa Kgatleng, tse ke tsone dikhwaere tse e a reng ka botsalo jwa Morena le ngwaga o mosha di tshologelwe kwa kgaolong ya Morolong. Go bolelwa fa di a tle di kopane go gaisanya mme go se na sekgele sepe se di se lwelang.
Ba ba eteletseng dikhwaere tse pele go bolelelwa ba itumelela thulaganyo e ba re e thusa go aga motse fa dikgaisanyo tsa go lefiwa ka sengwe tsone gantsi di tsosa dintwa fa gare ga batho. Gape ba re e thusa go tshegetsa ngwao le go kgapha bana mo ditseleng tse e seng tsone jaaka go nwa bojalwa. Go utlwala fa e ne ya re ngwaga o fela, jaaka gale dikhwaere tse tsa thulana go buledisa ngwaga ole wa 2013 le go gorosa o mosha wa 2014. Ga twe mongwe wa ba ba neng ba le koo e ne e le Rre Dumelang Shaleshando yo le ene a neng a itumelela tiro ya dikhwaere tse thata.
Go supa boitumelo jwa gagwe, ga twe o ne a re dikhwaere di lapolosa mmele le tlhaloganyo le gore o rata khwaere ya Mog City thata, e ngwaga le ngwaga e opelang ka botswerere le ntswa go se na dimpho dipe tse e di lwelang. Dikgang/Daily News (Dikgang, Labobedi Hirikgong 7, 2014) e tswelela e re:
'O ne a itumelela tshologelo ya batho e e neng e tsile go bogela dikhwaere tse pedi tseo le fa go ne go sa phadisanelwe sekgele sepe.'
Lefoko le Mmualebe a batlang go go botsa ka lone gompieno wetsho ke 'tshologelo.' Polelo ke gore batho ba ba neng ba ile moletlo ole wa dikhwaere ba ne ba le bantsi thata. Ka tsela e nngwe re ka re, batho ba ne ba omogile kgotsa batho botlhe ba ne ba ile koo. Ee, gape re ka dirisa lefoko 'tshologa' ra re batho ba ne ba tshologetse tiro eo.
Jaanong ga twe mopalamente o ne a itumelela tshologelo ya batho. Potso ke gore a lefoko 'tshologelo' le a balola? A le wela sentle? A mongwe le mongwe yo o balang polelo ya Dikgang/Daily News o ka tlhaloganya gore fa go twe tshologelo go tewa eng. Mmualebe ga a dumele gore a botlhe ba ka tlhaloganya lefoko le. O dumela gore bangwe ba ka fopholetsa mme ba utlwa gore ga tweng. Ba bangwe bone le ka ba latlha.
Boemong jwa gore go twe mopalamente o ne a itumelela tshologelo ya batho, mongwe o ne a ka re, mopalamente o ne a itumelela bontsi jwa batho jo bo neng bo ile dikhwaere tseo. Yo o ne a ka utlwala botoka go na le yo a reng tshologelo. motshwanesw@yahoo.com
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn